正月十一夜燈開雙花
作者：鄭剛中
朝代：宋

paragraphs: 鉛杯壓短檠，清膏沃虚草。
炯炯孤焰瘦，吐此雙花好。
誰爲夜氣温，暗助春風巧。
碎翦朝霞紅，緣以金粟小。
或云兩玉蟲，飛来抱釵杪。
美人輕燎之，要看火中寶。
我聞道家和，可以感穹昊。
門闌將有喜，每事吉先兆。
而我方朽衰，負戾落南嶠。
胡爲今夕光，熠熠似相報。
無乃天地慈，四海施洪造。
陽和隨根性，溥爲脫枯槁。
吾其得歸歟，頂戴君恩老。